Panică pentru o familie din Vâlcea, care a găsit un șarpe de 1,5 metri lungime în casă. Reptila era ascunsă în baie
Data publicării:
O familie din Râmnicu Vâlcea a sunat la 112, după ce a descoperit, în baia casei, un șarpe de 1,5 metri lungime. Jandarmii au fost cei care au capturat șarpele, un exemplar de apă, și l-au eliberat apoi în mediul său natural, scrie Agerpres.
Șarpele, lung de 1,5 metri, a fost găsit în baia locuinței. Proprietarul a sunat la 112 și a cerut sprijinul autorităților. Jandamii au fost cei care au intervenit de urgență.
"Echipajul de intervenţie a ajuns rapid la faţa locului şi a reuşit să extragă şarpele de aproximativ 1,5 metri în siguranţă, utilizând un dispozitiv specific pentru capturarea reptilelor. Intervenţia s-a desfăşurat fără incidente. După ce şarpele, un exemplar de apă, a fost capturat, acesta a fost eliberat în mediul său natural, departe de zonele locuite, asigurând astfel că nu prezintă niciun pericol pentru cetăţeni", au transmis reprezentanții Inspectoratului Judeţean de Jandarmi Vâlcea.
Jandarmii recomandă cetăţenilor ca în astfel de situaţii să solicite imediat sprijinul autorităţilor prin numărul de urgenţă 112, manipularea reptilelor pe cont propriu putând fi extrem de periculoasă.